b'\n_START_ARTICLE_\nKoro\xc5\xa1ka (zvezna de\xc5\xbeela)\n_START_SECTION_\nPoimenovanje\n_START_PARAGRAPH_\nZa ime Karantanija, iz katerega sta izpeljana tako slovensko (staroslovensko Korotan, moderno Koro\xc5\xa1ka) kot nem\xc5\xa1ko (K\xc3\xa4rnten) poimenovanje de\xc5\xbeele, obstaja ve\xc4\x8d razlag._NEWLINE_Najbolj uveljavljena med njimi pravi, da naj bi ime izviralo iz enega od starih keltskih jezikov, ki so se v 1. tiso\xc4\x8dletju pred na\xc5\xa1im \xc5\xa1tetjem govorili na obmo\xc4\x8dju Vzhodnih Alp. Obstajata dve razlagi: po prvi naj bi poimenovanje Karantanija izhajalo iz besede \xe2\x80\x9ecarant\xe2\x80\x9c (\xe2\x80\x9aprijatelj, sorodnik\xe2\x80\x98), kar bi se torej v grobem prevedlo kot "De\xc5\xbeela prijateljev" oz. "De\xc5\xbeela tistih, ki so se spoprijateljili". Ime naj bi se nana\xc5\xa1alo na enega od tukaj \xc5\xbeive\xc4\x8dih keltskih plemen iz \xc4\x8dasa bronaste dobe._NEWLINE_Po drugi razlagi naj bi poimenovanje Karantanija izhajalo iz keltskega karanto \xe2\x80\x9akamen, \xc4\x8der\xe2\x80\x98 \xe2\x80\x93 iz istega korena naj bi bila izpeljana tudi druga koro\xc5\xa1ka zemljepisna imena, kot so Krnski grad (nem\xc5\xa1ko Karnburg), Karavanke, Karnijske Alpe in podobna._NEWLINE_S Karantanijo je zelo o\xc4\x8ditno povezan staroslovenski naziv Korotan, iz katerega izhaja dana\xc5\xa1nje slovensko poimenovanje Koro\xc5\xa1ka oz. Koro\xc5\xa1ko (izvorno gre za pridevnik *korot-sk-a oz. *korot-sk-o)._NEWLINE_Iz staroslovenskega poimenovanja Korotan sta bili \xc5\xbee v preteklosti izpeljani vsaj dve slovanski oz. slovenski teoriji o izvoru imena Karantanija: po prvi naj bi poimenovanje Gorotan oz. Gorostan pomenilo "Dom (stan) v gorah" oz. "Dom med gorami", kar ustreza zemljepisnim zna\xc4\x8dilnostim Koro\xc5\xa1ke. Druga slovanska teorija pa pravi, da je de\xc5\xbeela Korotan, podobno kot mnoge druge slovanske de\xc5\xbeele (Hrva\xc5\xa1ka, Srbija, \xc4\x8ce\xc5\xa1ka, Rusija), pravzaprav dobila ime po slovanskem plemenu, ki jo je naselilo - v tem primeru Horutancev (Nestorjeva kronika iz leta 1113 izrecno navaja Horutance kot enega od starih slovanskih plemen na ozemlju dana\xc5\xa1nje Poljske, \xc5\xa1e pred selitvami narodov). Po tej teoriji bi torej Korotan/Karantanija pomenilo preprosto "de\xc5\xbeelo Horutancev/Karantancev".\n_START_SECTION_\nGrb\n_START_PARAGRAPH_\nDana\xc5\xa1nji grb Koro\xc5\xa1ke se prvi\xc4\x8d pojavi za \xc4\x8dasa vladavine vojvode Ulrika Spanheimskega, ki ga je prevzel kot sredstvo za uveljavljanje svojih ozemeljskih zahtev v dednem sporu z Babenber\xc5\xbeani. Kot de\xc5\xbeelni grb Koro\xc5\xa1ke ga dokon\xc4\x8dno uveljavi Ulrikov bratranec in naslednik na koro\xc5\xa1kem prestolu, \xc4\x8de\xc5\xa1ki kralj Otokar II. P\xc5\x99emysl. Podoba grba je od takrat do dana\xc5\xa1njih dni skoraj nespremenjena: "Okra\xc5\xa1en z zlatimi in rde\xc4\x8dimi peresi, spredaj trije vzpenjajo\xc4\x8di se \xc4\x8drni levi z rde\xc4\x8dimi kremplji in jezikom, zadaj srebrno bruno na rde\xc4\x8dem polju, na \xc4\x8deladi z zlato krono dva zlata bivolja rogova, vsak od njiju na zunanji strani opremljen s petimi zlatimi pali\xc4\x8dicami, na vsaki od njih pa trije lipovi listi - na desni strani \xc4\x8drni, na levi strani rde\xc4\x8di."\n_START_SECTION_\nZastava\n_START_PARAGRAPH_\nKoro\xc5\xa1ka zastava je rumeno-rde\xc4\x8de-bela in je kot taka med vsemi zastavami avstrijskih zveznih de\xc5\xbeel edina trobojnica.\n_START_SECTION_\nDe\xc5\xbeelna himna\n_START_PARAGRAPH_\nDana\xc5\xa1nja de\xc5\xbeelna himna Koro\xc5\xa1ke je Koro\xc5\xa1ka domovinska pesem (nem\xc5\xa1ko K\xc3\xa4rntner Heimatlied). Besedilo je bilo napisano leta 1822, uglasbljena pa je bila leta 1835. Opisuje naravne lepote Koro\xc5\xa1ke.'